ADERES Burjassot, subcampió d’Espanya de bàsquet en modalitat adaptada
2025-07-24

Gran cap de setmana per a l’ADERES Burjassot que ha aconseguit nous èxits esportius per al municipi. El club burjassoter ha participat en el Campionat d’Espanya de Bàsquet de la Federació Espanyola d’Esports per a Persones amb Discapacitat Intel·lectual (FEDDI), celebrat en la localitat de Blanes.

Els resultats no han pogut ser millors ja que, les xiques i els xics que componen l’equip de bàsquet s’han proclamat subcampions d’Espanya en modalitat adaptada. Però, els seus èxits no s’han quedat només en eixe gran resultat sinó que, també, en modalitat competició, s’han alçat amb la medalla de bronze, tercer lloc.

Esta temporada està sent de somni per al club i en cada competició estan demostrant la seua vàlua i saber fer en la pista; saber fer que els està reportant grans èxits esportius. Uns grans resultats que els porten a superar-se en cada partit.